|  |  |
| --- | --- |
|  | PATVIRTINTA  Skuodo rajono savivaldybės tarybos  2024 m. gegužės 20 d. sprendimu Nr. T10-103 |

**SKUODO RAJONO SAVIVALDYBĖS PRIEŠGAISRINĖS TARNYBOS**

**NUOSTATAI**

**I. BENDROSIOS NUOSTATOS**

1. Skuodo rajono savivaldybės priešgaisrinė tarnyba (toliau tekste – Priešgaisrinė tarnyba) yra biudžetinė įstaiga, gesinanti gaisrus ir atliekanti pirminius žmonių ir turto gelbėjimo darbus, taip pat vykdanti savanorių ugniagesių veiklos organizatoriaus funkcijas, propaguojanti priešgaisrinę saugą.

2. Priešgaisrinės tarnybos savininkas yra Skuodo rajono savivaldybė (toliau – Savivaldybė), o savininko teises ir pareigas įgyvendinanti institucija – Savivaldybės meras (toliau – Savininkas), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui). Savininko kompetencija tokia pati, kaip nustatyta Lietuvos Respublikos biudžetinių įstaigų įstatyme.

3. Priešgaisrinės tarnybos buveinė – Vilniaus g. 13, LT-98112 Skuodas.

4. Priešgaisrinė tarnyba yra ribotos civilinės atsakomybės viešasis juridinis asmuo, turintis antspaudą su įstaigos pavadinimu,  sąskaitas bankuose.

5. Priešgaisrinė tarnyba savo veikloje vadovaujasi Lietuvos Respublikos teisės aktais, Skuodo rajono savivaldybės institucijų sprendimais ir šiais nuostatais.

6. Nuostatai parengti vadovaujantis Lietuvos Respublikos darbo kodeksu, Lietuvos Respublikos biudžetinių įstaigų įstatymu, Lietuvos Respublikos vietos savivaldos įstatymu, Lietuvos Respublikos priešgaisrinės saugos įstatymu, Lietuvos Respublikos vidaus kontrolės ir vidaus audito įstatymu ir kitais teisės aktais.

7. Priešgaisrinės tarnybos finansiniai metai sutampa su kalendoriniais metais.

8. Priešgaisrinės tarnybos veikla neterminuota.

**II. SAVININKO TEISES IR PAREIGAS ĮGYVENDINANČIOS INSTITUCIJOS KOMPETENCIJA**

9. Savivaldybės taryba:

9.1. tvirtina, keičia ir papildo Priešgaisrinės tarnybos nuostatus Savivaldybės mero teikimu;

9.2. tvirtina bendrą Priešgaisrinės tarnybos asignavimų sumą;

9.3. priima sprendimą dėl Priešgaisrinės tarnybos buveinės pakeitimo;

9.4. nustato ugniagesių komandų išdėstymo vietas;

9.5.priima sprendimą dėl Priešgaisrinės tarnybos pertvarkymo, reorganizavimo ar likvidavimo;

9.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

9.7. sprendžia kitus Lietuvos Respublikos biudžetinių įstaigų įstatyme, kituose įstatymuose ir Priešgaisrinės tarnybos nuostatuose jos kompetencijai priskirtus klausimus.

10. Savivaldybės meras:

10.1. teikia Savivaldybės tarybai tvirtinti Priešgaisrinės tarnybos nuostatus;

10.2. priima į pareigas ir atleidžia iš jų Priešgaisrinės tarnybos viršininką; įgyvendina kitas funkcijas, susijusias su Priešgaisrinės tarnybos viršininko darbo santykiais, Lietuvos Respublikos darbo kodekso ir kitų teisės aktų nustatyta tvarka;

10.3. kontroliuoja ir prižiūri Priešgaisrinės tarnybos viršininko veiklą, kaip jis įgyvendina įstatymus, Vyriausybės nutarimus ir Savivaldybės tarybos sprendimus;

10.4. koordinuoja ir kontroliuoja Priešgaisrinės tarnybos darbą, įgyvendina juridinio asmens dalyvio turtines ir neturtines teises bei pareigas ir atlieka kitas pagal įstatymus ir Savivaldybės tarybos sprendimus priskirtas savivaldybės juridinių asmenų valdymo funkcijas.

**III. PRIEŠGAISRINĖS TARNYBOS VEIKLOS TIKSLAI IR FUNKCIJOS**

11. Priešgaisrinė tarnyba yra nuolatinės parengties civilinės saugos ir gelbėjimo sistemos dalis. Priešgaisrinės tarnybos veiklos tikslai yra išsaugoti žmonių gyvybę, sveikatą, turtą, apsaugoti aplinką nuo gaisrų, įvykių ir situacijų poveikio, organizuoti savanorių ugniagesių veiklą.

12. Priešgaisrinės tarnybos veikla pagal ekonominės veiklos rūšių klasifikatorių:

- priešgaisrinių tarnybų veikla (84.25.);

- kitas niekur nepriskirtas švietimas (85.59.)

13. Priešgaisrinė tarnyba atlieka šias funkcijas:

13.1. dalyvauja vykdant gaisrų prevencijos, gesinimo ir tyrimo programas;

13.2. teikia valstybinę priešgaisrinę priežiūrą vykdančiai įstaigai informaciją, reikalingą gaisrų prevencijos priemonėms įgyvendinti ir paramą vykdant švietimą priešgaisrinės saugos srityje;

13.3. organizuoja savivaldybės teritorijoje gyventojų švietimą priešgaisrinės saugos klausimais:

13.3.1. dalyvauja susitikimuose su savivaldybės gyventojais, primena jiems pagrindines gaisrų buityje ir gamtoje priežastis, moko kaip išvengti gaisro ir kaip elgtis jam kilus;

13.3.2. platina gyventojams atmintines, skrajutes, kitą informaciją gaisrinės saugos klausimais;

13.3.3. gaisrams kilti palankiu laikotarpiu kartu su valstybinės priešgaisrinės gelbėjimo tarnybos pareigūnais dalyvauja organizuojant reidus miškuose, durpynuose, vykdant prevencines akcijas prieš nenupjautos sausos žolės degintojus;

13.3.4. organizuoja vaikams pažintines ekskursijas į Priešgaisrinės tarnybos komandas;

13.3.5. skatina savivaldybės gyventojus dalyvauti savanorių ugniagesių veikloje;

13.4. rūpinasi, kad būtų palaikoma Savivaldybės teritorijoje tinkama priešgaisrinė būklė, apsaugant žmonių gyvybę ir sveikatą, valstybės, savivaldybės įmonių, įstaigų ir piliečių turtą nuo gaisrų;

13.5. organizuoja operatyvų gaisrų gesinimą, vykdo pirminius gelbėjimo ir civilinės saugos darbus stichinių nelaimių, katastrofų, gamybinių avarijų ir nelaimingų atsitikimų metu, teikia pagalbą savivaldybės organizacijoms ir gyventojams ekstremaliųjų situacijų atvejais;

13.6. vadovauja gaisro gesinimo darbams, kol atvyks valstybinės priešgaisrinės gelbėjimo tarnybos pajėgos;

13.7. rūpinasi gaisrinės ir specialiosios technikos bei įrangos įsigijimu, eksploatacija, remontu, užtikrina pavaldžių ugniagesių komandų ūkinę ir finansinę veiklą;

13.8. rengia priešgaisrines pratybas;

13.9. vykdo ir įgyvendina priemones, reikalingas profesiniam pasiruošimui tobulinti, atsižvelgdama į Priešgaisrinės apsaugos ir gelbėjimo departamento prie Vidaus reikalų ministerijos  leidžiamus norminius teisės aktus, rekomendacijas, organizuoja ir kontroliuoja savo darbuotojų mokymą, jų žinių patikrinimą ir perkvalifikavimą;

13.10. organizuoja ir kontroliuoja profesinio saugumo veiklą, darbų ir priešgaisrinę saugą ugniagesių komandose;

13.11. bendradarbiauja su Savivaldybės administracija, Klaipėdos priešgaisrine gelbėjimo valdyba, Klaipėdos apskrities vyriausiojo policijos komisariatu Skuodo rajono policijos komisariatu, elektros, vandens tiekimo įmonėmis gesinant gaisrus ir vykdant pirminius gelbėjimo darbus;

13.12. eksploatuoja priešgaisrinius vandens šaltinius (gaisrinius hidrantus, rezervuarus, atvirus vandens telkinius);

13.13. rengia ir teikia informaciją Savivaldybės administracijai materialaus aprūpinimo gerinimo ir kitais įstaigos veiklos klausimais;

13.14. pagal Priešgaisrinei tarnybai priskirtą kompetenciją rengia investicinius projektus ir dalyvauja savivaldybės investicinių projektų įgyvendinimo procese;

13.15. teikia rekomendacijas priešgaisrinės saugos klausimais įmonėms, įstaigoms, organizacijoms, veikiančioms Skuodo rajono savivaldybės teritorijoje;

13.16. Savivaldybės tarybos nustatyta tvarka disponuoja Priešgaisrinei tarnybai suteiktu turtu;

13.17. atlieka patikėjimo teise valdomų ir naudojamų pastatų remontą ir eksploatuoja juos ekonomiškai, panaudodama tam skirtas lėšas;

13.18. vykdo savanorių ugniagesių veiklos organizatoriaus funkcijas;

13.19. pagal Priešgaisrinei tarnybai priskirtą kompetenciją vykdo kitas funkcijas, nustatytas Lietuvos Respublikos teisės aktuose.

**IV. DARBO VEIKLOS ORGANIZAVIMAS IR VALDYMAS**

14. Priešgaisrinei tarnybai vadovauja viršininkas, kuris į pareigas priimamas ir atleidžiamas iš jų taip, kaip tai numatyta Biudžetinių įstaigų įstatyme.

15. Priešgaisrinės tarnybos viršininko kompetencija:

15.1. organizuoja Priešgaisrinės tarnybos darbą, kad būtų įgyvendinami šios įstaigos tikslai ir atliekamos nustatytos funkcijos;

15.2. užtikrina, kad Priešgaisrinės tarnybos veikloje būtų laikomasi įstatymų, kitų teisės aktų ir Priešgaisrinės tarnybos nuostatų;

15.3. nustato Priešgaisrinės tarnybos struktūrą ir darbuotojų pareigybių sąrašą;

15.4. nustatyta tvarka priima į darbą ir atleidžia iš jo Priešgaisrinės tarnybos darbuotojus, skatina juos ir skiria drausmines nuobaudas, atlieka kitas personalo valdymo funkcijas;

15.5. suteikia darbuotojams atostogas, siunčia į tarnybines komandiruotes ir kvalifikacijos kėlimo kursus;

15.6. savo atostogų, išvykimo į tarnybines komandiruotes, stažuotes, kvalifikacijos kėlimo kursus klausimus derina su Savivaldybės meru;

15.7. tvirtina Priešgaisrinės tarnybos darbo tvarkos taisykles, darbuotojų pareigybių aprašymus;

15.8. Lietuvos Respublikos teisės aktų nustatyta tvarka,  neviršydamas darbo užmokesčio asignavimų, nustato Priešgaisrinės tarnybos darbuotojų darbo apmokėjimo sistemą;

15.9. organizuoja Priešgaisrinės tarnybos finansinę apskaitą pagal Lietuvos Respublikos finansinės apskaitos įstatymą;

15.10. užtikrina racionalų ir taupų lėšų ir turto naudojimą, Priešgaisrinės tarnybos veiksmingos vidaus kontrolės sistemos sukūrimą, jos veikimą ir tobulinimą;

15.11. atstovauja Priešgaisrinei tarnybai teisme ir kitose institucijose;

15.12. sudaro sutartis, išduoda įstaigos darbuotojams veiklos įgaliojimus;

15.13. pagal kompetenciją leidžia įsakymus, duoda nurodymus, įpareigojimus ir tikrina kaip jie vykdomi;

15.14. teisės aktų nustatyta tvarka priima savanorius ugniagesius ir pasirašo su jais savanoriškos veiklos sutartis, išbraukia juos iš savanorių ugniagesių sąrašo;

15.15. teikia Savivaldybės tarybai savo veiklos ataskaitą Savivaldybės tarybos veiklos reglamento nustatyta tvarka;

15.16. Priešgaisrinės tarnybos viršininkas yra įstaigai skirtų savivaldybės biudžeto asignavimų valdytojas, kurio pareigas, teises ir atsakomybę reglamentuoja Lietuvos Respublikos biudžeto sandaros įstatymas bei kiti teisės aktai;

15.17. atsako už buhalterinės apskaitos organizavimą, užtikrina, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

15.18. Lietuvos Respublikos Vyriausybės nustatyta tvarka teikia ataskaitą apie įstaigos finansų kontrolės būklę;

15.19. užtikrina, kad būtų pašalinti darbuotojų, atsakingų už finansų kontrolę, veiklos trūkumai ir jų atsiradimą lemiantys veiksniai, nustatyti vidaus auditorių patikrinimų metu;

15.20. pagal priskirtą kompetenciją vykdo kitas funkcijas, nustatytas Lietuvos Respublikos teisės aktuose.

**V. PRIEŠGAISRINĖS TARNYBOS DARBUOTOJŲ DARBO SANTYKIŲ REGLAMENTAVIMAS, DARBO APMOKĖJIMAS**

16. Darbuotojų darbo santykius reglamentuoja Lietuvos Respublikos darbo kodeksas ir kiti teisės aktai.

17. Darbuotojų teisės ir pareigos nustatomos jų pareigybių aprašymuose, darbo sutartyse, darbo tvarkos taisyklėse, kolektyvinėse sutartyse.

18. Darbuotojų darbo apmokėjimas nustatomas vadovaujantis Lietuvos Respublikos darbo kodekso ir kitų teisės aktų nustatyta tvarka.

**VI. PRIEŠGAISRINĖS TARNYBOS TURTAS IR JO NAUDOJIMO TVARKA, LĖŠŲ ŠALTINIAI**

19. Savininko Priešgaisrinei tarnybai perduotas turtas ir Priešgaisrinės tarnybos įsigytas turtas nuosavybės teise priklauso Priešgaisrinės tarnybos savininkui, o Priešgaisrinė tarnyba šį turtą valdo, naudoja ir disponuoja juo teisės aktų nustatyta tvarka.

20. Priešgaisrinės tarnybos turtas negali būti parduotas, perleistas, įkeistas. Juo negalima laiduoti ar garantuoti kitų subjektų prievolės vykdymą. Priešgaisrinės tarnybos turto dalis, suderinus su steigėju, gali būti išnuomota arba perleista teisės aktų nustatyta tvarka.

21. Pripažintos nereikalingomis arba netinkamomis naudoti materialiosios vertybės nurašomos ar realizuojamos savivaldybės tarybos bei Lietuvos Respublikos Vyriausybės nustatyta tvarka.

22. Priešgaisrinės tarnybos lėšos:

22.1. valstybės biudžeto ir (arba) savivaldybės biudžeto asignavimai;

22.2. kitos teisėtai gautos lėšos.

23. Priešgaisrinės tarnybos biudžetinės ir nebiudžetinės lėšos gali būti naudojamos tik šiuose nuostatuose numatytai veiklai vykdyti.

24. Šio skyriaus 22.2 papunktyje nurodytas lėšas Priešgaisrinė tarnyba naudoja viršininko nustatyta tvarka.

25. Priešgaisrinės tarnybos buhalterinė apskaita organizuojama ir finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

**VII. PRIEŠGAISRINĖS TARNYBOS FINANSINĖS IR KITOS VEIKLOS KONTROLĖ**

26. Priešgaisrinės tarnybos valstybinį auditą atlieka Lietuvos Respublikos valstybės kontrolė.

27. Priešgaisrinės tarnybos  veiklos ir išorės finansinį auditą atlieka Savivaldybės kontrolės ir audito tarnyba.

28. Priešgaisrinės tarnybos vidaus auditą, vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais, atlieka Savivaldybės administracijos Centralizuotas vidaus audito skyrius.

**VIII. BAIGIAMOSIOS NUOSTATOS**

29. Priešgaisrinės tarnybos pranešimai, kurie turi būti paskelbti viešai, skelbiami įstatymų nustatytais terminais ir tvarka Skuodo rajono savivaldybės interneto svetainėje, Priešgaisrinės tarnybos interneto svetainėje ir vietinėje spaudoje.

30. Priešgaisrinė tarnyba pertvarkoma, reorganizuojama ar likviduojama Savivaldybės tarybos sprendimu, vadovaujantis Lietuvos Respublikos  civiliniu kodeksu, Lietuvos Respublikos biudžetinių įstaigų įstatymu ir kitais Lietuvos Respublikos teisės aktais.

31. Priešgaisrinė tarnyba įstatymų ir kitų teisės aktų nustatyta tvarka gali turėti emblemą, vėliavą ir kitą atributiką.

32. Pakeisti nuostatai įsigalioja nuo jų įregistravimo Juridinių asmenų registre dienos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_