**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS ŽELDYNŲ IR ŽELDINIŲ APSAUGOS TAISYKLIŲ PATVIRTINIMO**

2024 m. gegužės 20 d. Nr. T10-115

Skuodas

1. **Parengto sprendimo projekto tikslas ir uždaviniai.**

Parengtu sprendimo projektu tvirtinamos naujos redakcijos Skuodo rajono savivaldybės želdynų ir želdinių apsaugos taisyklių (toliau – Taisyklės) nuostatos, kuriose nebebus privaloma saugomos teritorijos direkcijoje ir kultūros vertybių teritorijoje esantiems saugotiniems želdiniams prieš išduodant leidimą kirsti, kitaip pašalinti iš augimo vietos ar intensyviai genėti saugotinus želdinius, gauti išvadą iš saugomos teritorijos direkcijos ir Kultūros paveldo departamento teritorinio skyriaus. Nuo 2021 m. lapkričio 1 d. įsigaliojus naujai Lietuvos Respublikos želdynų įstatymo redakcijai (toliau – Įstatymas) nebeliko pareigos savivaldybės vykdomajai institucijai derinti leidimo dėl saugotinų želdinių kirtimo, kitokio pašalinimo iš augimo vietos ar intensyvaus genėjimo su Kultūros paveldo departamentu prie Kultūros ministerijos ir saugomų teritorijų direkcijomis, kaip buvo nustatyta ankstesnės Įstatymo redakcijos įgyvendinamajame teisės akte. Vadovaujantis Įstatymo 4 straipsnio 4 dalies 3 punktu, Kultūros ministerijos įgaliota institucija kontroliuoja istorinių želdynų – kultūros paveldo objektų ir kultūros paveldo objektų teritorijoje ar kultūros paveldo vietovėje esančių želdynų ir želdinių – jų vertingųjų savybių tvarkybą ir priežiūrą, inicijuoja ir organizuoja jų skelbimą valstybės saugomais kultūros paveldo objektais. Atsižvelgiant į tai, išvados bus prašoma tik Kultūros paveldo departamento, ir tik tuo atveju, kai saugotini želdiniai bus kultūros paveldo ar vietovės vertingoji savybė.

Taisyklės papildomos medžių įveisimo tvarka. Kadangi 2023 metais baigta Skuodo miesto želdynų ir želdinių inventorizacija, savivaldybės vykdomajai institucijai atsiranda prievolė įgyvendinti teisės akto nuostatas. Siekiant sukontroliuoti kertamus ir sodinamus želdynus ir želdinius, reikalinga, kad želdynų ir želdinių teritorijose sodinami medžiai, krūmai ir kiti želdiniai būtų įtraukti į apskaitą ir pažymėti žemėlapyje, taip pat numatyta detalesnė sodinukų sodinimo tvarka, atstumai.

Naujos redakcijos Taisyklėse labiau detalizuotos želdynų ir želdinių savininkų ir valdytojų teisės bei pareigos, fizinių ir juridinių asmenų teisės įgyvendinat su želdynų ir želdinių tvarkymu susijusius sprendimus, viešasis interesas, visuomenės informavimas.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo 6 straipsnio 26 punktu, kraštovaizdžio, nekilnojamųjų kultūros vertybių ir savivaldybės įsteigtų saugomų teritorijų tvarkymas ir apsauga, savivaldybės želdynų ir želdinių teritorijose esančių želdynų ir želdinių apsauga, priežiūra ir tvarkymas, būklės stebėsena, želdynų kūrimo ir želdinių veisimo organizavimas ir (ar) vykdymas, želdinių ir želdynų, neatsižvelgiant į žemės, kurioje jie yra, nuosavybės formą, inventorizavimas ir apskaita, atskirųjų želdynų žemės sklypų formavimo, šių sklypų kadastro duomenų nustatymo ir jų įrašymo į Nekilnojamojo turto kadastrą organizavimas yra savarankiška savivaldybės funkcija. Vadovaujantis Lietuvos Respublikos želdynų įstatymo 5 straipsnio 1 dalies 1 punktu, savivaldybės atstovaujamoji institucija tvirtina savivaldybės želdynų ir želdinių apsaugos taisykles.

**3.** **Laukiami rezultatai.**

Patvirtinus Taisykles bus vykdoma efektyvesnė kontrolė dėl želdynų ir želdinių įveisimo, išvengiama želdynų ir želdinių sodinimo klaidų, kai želdiniai sodinami per arti pastatų, inžinerinių tinklų, gretimo sklypo, neatsižvelgiant į suaugusio medžio ar krūmo savybes.

**4.** **Lėšų poreikis sprendimui įgyvendinti ir jų šaltiniai.**

Sprendimui įgyvendinti lėšos nereikalingos.

**5. Sprendimo projekto autorius ir (ar) autorių grupė.**

Rengėjai:

Statybos, investicijų ir turto valdymo skyriaus vedėjas Vygintas Pitrėnas.

Statybos, investicijų ir turto valdymo skyriaus vyresnioji specialistė Živilė Vaserytė.