PATVIRTINTA

Skuodo rajono savivaldybės tarybos

2024 m. gegužės 21 d. sprendimu Nr. T10-119

**SKUODO RAJONO KULTŪROS CENTRO NUOSTATAI**

**I. BENDROJI DALIS**

1. Skuodo rajono kultūros centras (toliau – Centras) yra Skuodo rajono savivaldybės pelno nesiekiantis ribotos civilinės atsakomybės viešasis juridinis asmuo, išlaikomas iš Savivaldybės biudžeto asignavimų, veikiantis kultūros srityje ir viešai teikiantis šios srities paslaugas.

2. Centro veikla organizuojama vadovaujantis Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos kultūros centrų įstatymu, Lietuvos Respublikos Vyriausybės nutarimais, Skuodo rajono savivaldybės tarybos sprendimais ir šiais nuostatais.

3. Centras turi ūkinį, finansinį, organizacinį ir teisinį savarankiškumą, įstatymų nustatytą veikimo, iniciatyvos bei sprendimų priėmimo laisvę. Už savo prievoles Centras atsako tik savo turtu.

4. Centro teisinė forma – biudžetinė įstaiga, kurios buveinės adresas: Gedimino g. 1, 98140 Skuodas.

5. Centras turi sąskaitas bankuose, savo antspaudą ir ženklą.

6. Centro savininkas yra Skuodo rajono savivaldybė (toliau – Savivaldybė), o savininko teises ir pareigas įgyvendinanti institucija – Savivaldybės meras (toliau – Savininkas), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui). Savininko kompetencija tokia pati, kaip nustatyta Lietuvos Respublikos biudžetinių įstaigų įstatyme ir Lietuvos Respublikos kultūros centrų įstatyme.

7. Centro veiklos laikotarpis neribotas. Centro finansiniai metai sutampa su kalendoriniais metais.

8. Centras yra paramos gavėjas.

**II. CENTRO VEIKLOS TIKSLAI, FUNKCIJOS, SRITYS IR RŪŠYS**

9. Centras pagal veiklos sritį yra daugiasritis kultūros centras.

10. Centro veiklos tikslai:

10.1. stiprinti nacionalinį, regiono ir (ar) vietos bendruomenės kultūrinį savitumą, puoselėti etninę kultūrą;

10.2. teikti kultūros paslaugas;

10.3. vykdyti menines, kultūrinės edukacijos, neformaliojo švietimo veiklas;

10.4. ugdant ir tenkinant bendruomenės kultūrinius poreikius, organizuoti ir vykdyti mėgėjų ir profesionaliojo meno veiklas ir jų sklaidą;

10.5. pristatyti kultūrines tradicijas šalyje ir užsienyje;

10.6. teikti projektus ir pasiūlymus Skuodo rajono savivaldybei, dalyvauti respublikiniuose ir tarptautiniuose projektuose.

11. Centrofunkcijos:

11.1. bendradarbiaudamas su Lietuvos ir užsienio institucijomis, valstybės, savivaldybių įstaigomis, nevyriausybinėmis organizacijomis, kuria ir teikia įvairias kultūros paslaugas, užtikrina jų prieinamumą visuomenei;

11.2. įgyvendina priemones, skirtas nacionalinių, regiono ir vietos etninės kultūros ir nematerialaus kultūros paveldo vertybių išsaugojimui, stiprinimui ir sklaidai;

11.3. įgyvendina priemones, skirtas dainų švenčių tradicijų tęstinumui ir plėtrai užtikrinti, dalyvauja dainų šventėse;

11.4. formuoja mėgėjų meno kolektyvus, įgyvendina mėgėjų meno kolektyvų plėtrą, teikia priemones ir (ar) išteklius, reikalingus jų kultūrinei veiklai vykdyti;

11.5. organizuoja kultūros renginius, rengia ir įgyvendina kultūrinės edukacijos ir neformaliojo švietimo veiklas;

11.6. įgyvendina iniciatyvas, skirtas Lietuvos tapatybės ir tradicijų išsaugojimui, istorinės atminties aktualizavimui užtikrinti, stiprinančias vietos ir regiono kultūrinį savitumą, skatinančias pilietiškai aktyvios bendruomenės ugdymą;

11.7. organizuoja ir (ar) vykdo profesionalaus meno veiklas ir jų sklaidą, dalyvauja įgyvendinant regioninius, nacionalinius ar tarptautinius kultūros plėtros projektus ir programas;

11.8. įgyvendina veiklas, skirtas vietos bendruomenės įsitraukimui į socialines iniciatyvas meninėmis ir kūrybinės saviraiškos formomis skatinti;

11.9. vykdo veiklas, skatinančias įvairių kultūrų pažinimą, kultūros paslaugų prieinamumą socialinės atskirties grupėms ir šių grupių įtraukimą į kultūros plėtrą;

11.10 vykdo kultūros pristatymą ir sklaidą užsienyje;

11.11. rengia Centro darbuotojų kvalifikacijos tobulinimo programas ir užtikrina Centro darbuotojų dalyvavimą jose;

11.12. teikia kultūros paslaugas, skatinančias kultūrinį verslumą;

11.13. atlieka teikiamų kultūros paslaugų poreikio ir kultūros paslaugų kokybės stebėseną;

11.14. atlieka kitas įstatymuose ir Centro nuostatuose nustatytas funkcijas.

12. Centras, įgyvendindamas savo tikslus ir uždavinius, vykdo šią veiklą pagal veiklos sritis ir rūšis, patvirtintas Ekonominės veiklos rūšių klasifikatoriuje:

12.1. meno įrenginių eksploatavimo veikla;

12.2. kultūrinis švietimas;

12.3. meninė kūryba;

12.4. scenos pastatymams būdingų paslaugų veikla;

12.5. nuosavo arba nuomojamo nekilnojamojo turto nuoma ir eksploatavimas;

12.6. automobilių ir lengvųjų variklinių transporto priemonių nuoma ir išperkamoji nuoma;

12.7. kitų asmeninių ir namų ūkio prekių nuoma ir išperkamoji nuoma;

12.8. posėdžių ir verslo renginių organizavimas;

12.9. kita leidyba:

12.9.1. kino filmų rodymas;

12.9.2. kita informacinių technologijų ir kompiuterių paslaugų veikla;

12.9.3. muzikos instrumentų, teatro dekoracijų ir kostiumų nuoma;

12.9.4. kita, niekur kitur nepriskirta, verslui būdingų paslaugų veikla;

12.9.5. kūrybinė, meninė, pramogų ir poilsio organizavimo veikla.

13. Centrasgali vykdyti ir kitą teisės aktais neuždraustą veiklą.

14. Jei veiklai, numatytai šiuose nuostatuose, įstatymų nustatyta tvarka reikalinga licencija (leidimas), tai tokią licenciją (leidimą) Centras privalo gauti.

**III. VADOVO KOMPETENCIJA, SKYRIMO IR ATLEIDIMO TVARKA**

15. Centrui vadovauja direktorius, kuris konkurso būdu skiriamas į pareigas penkerių metų kadencijai ir iš jų atleidžiamas Lietuvos Respublikos teisės aktų nustatyta tvarka, išskyrus atvejus, kai Centro direktorius be konkurso skiriamas antrajai penkerių metų kadencijai.

16. Pasibaigus Centro direktoriaus penkerių metų kadencijai, mero sprendimu jis gali būti skiriamas be konkurso antrajai penkerių metų kadencijai, jeigu Centras kiekvienais jo kadencijos metais pasiekė savivaldybės planavimo dokumentuose tiems metams nustatytus rodiklius.

17. Sprendimas dėl Centro direktoriaus skyrimo be konkurso antrajai penkerių metų kadencijai turi būti priimtas likus ne mažiau kaip 2 mėnesiams iki šio vadovo kadencijos pabaigos.

18. Centro direktoriaus kadencijų skaičius neribojamas.

19. Kvalifikacinius reikalavimus Centro direktoriui nustato kultūros ministras, direktoriaus teises ir pareigas nustato šie nuostatai ir pareigybės aprašymas. Direktorius, taip pat pretenduojantys šias pareigas eiti asmenys turi būti nepriekaištingos reputacijos, kaip ji nustatyta Lietuvos Respublikos kultūros centrų įstatyme.

20. Sprendimą dėl leidimo Centro direktoriui dirbti kitą darbą ir už darbą gauti atlyginimą prima Savivaldybės meras.

21. Direktorius, neviršydamas savo kompetencijos, leidžia įsakymus, privalomus visiems Centro darbuotojams, kontroliuoja jų vykdymą.

22. Direktorius tiesiogiai atsako už Centro turto ir lėšų valdymą ir tikslingą panaudojimą. Direktoriaus kompetenciją, funkcijas ir atsakomybę nustato Lietuvos Respublikos įstatymai, šie nuostatai ir pareiginiai nuostatai.

23. Direktorius savo veikloje vadovaujasi įstatymais, šiais nuostatais, Centro direktoriaus pareigybės aprašymu.

24. Direktoriaus kompetencijai priskiriama:

24.1. organizuoti Centro veiklą;

24.2. veikti Centro vardu santykiuose su kitais asmenimis;

24.3. nustatyti Centro struktūrą ir pareigybių sąrašą;

24.4. tvirtinti Centro veiklos organizavimo tvarką;

24.5. sudaryti ir nutraukti darbo sutartis su Centro darbuotojais;

24.6. nustatyti Centro darbuotojų atlyginimus, skirti darbuotojams paskatinimus ir drausmines nuobaudas;

24.7. tvirtinti Centro vidaus darbo taisykles, darbuotojų pareigybių aprašymus, kitus vidaus tvarkomuosius dokumentus;

24.8. rengti Centro veiklos planus ir veiklos ataskaitas;

24.9. atidaryti ir uždaryti Centro sąskaitas bankuose;

24.10. savo kompetencijos ribose Centro vardu sudaryti sutartis su juridiniais ir fiziniais asmenimis;

24.11. užtikrinti Centro turto veiksmingą panaudojimą ir jo apsaugą;

24.12. sukurti ir prižiūrėti Centro vidaus kontrolės, įskaitant finansų kontrolės, sistemą, atsižvelgiant į Lietuvos Respublikos vidaus kontrolės ir vidaus audito įstatymo nuostatas;

24.13. leisti įsakymus, kurių vykdymas Centro darbuotojams yra privalomas;

24.14. atstovauti Centrui teisme, valstybės ir savivaldybių valdymo organuose ir santykiuose su kitais juridiniais ir fiziniais asmenimis;

24.15. užtikrinti, kad Centro veikloje būtų laikomasi Lietuvos Respublikos įstatymų ir vykdomi kultūros ministro įsakymai.

25. Direktorius atsako už:

25.1. finansinės apskaitos organizavimą;

25.2. finansinės atskaitomybės sudarymą, programų vykdymą;

25.3. lėšų naudojimo veiksmingumą ir rezultatyvumą;

25.4. informacijos apie Centro veiklą pateikimą visuomenei, viešos informacijos skelbimą;

25.5. racionalų ir taupų lėšų bei turto naudojimą, veiksmingą biudžetinės įstaigos vidaus kontrolės sistemos sukūrimą, jos veikimą ir tobulinimą.

26. Centro direktoriui negalint eiti pareigų, jį pavaduoja direktoriaus pavaduotojas.

**IV. DARBUOTOJŲ PRIĖMIMO Į DARBĄ IR DARBO APMOKĖJIMO TVARKA**

27. Centro darbuotojus priima į darbą ir atleidžia iš jo Centro direktorius Lietuvos Respublikos teisės aktų nustatyta tvarka.

28. Centro direktorius tvirtina darbuotojų pareigybių aprašymus, darbo užmokestį, darbo apmokėjimo bei kitas sąlygas Lietuvos Respublikos darbo kodekso, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo nustatyta tvarka.

**V. CENTRO LĖŠŲ ŠALTINIAI IR JŲ NAUDOJIMO TVARKA. FINANSINĖS VEIKLOS KONTROLĖ**

29. Centro lėšų šaltiniai:

29.1. valstybės ir savivaldybių biudžetų tiksliniai asignavimai;

29.2. Lietuvos ir užsienio fondų asignavimai;

29.3. kitų institucijų asignavimai;

29.4. pajamos už suteiktas mokamas paslaugas;

29.5. lėšos, gautos kaip parama, dovana, taip pat gautos pagal testamentą;

29.6. kitos teisėtai įgytos lėšos.

30. Centro lėšos naudojamos teisės aktų nustatyta tvarka Centro funkcijoms vykdyti.

**VI. PRANEŠIMŲ IR SKELBIMŲ PASKELBIMO TVARKA**

31. Lietuvos Respublikos teisės aktų nustatyta tvarka ir terminais pranešimai apie Centro likvidavimą, reorganizavimą skelbiami viešai Centro interneto svetainėje [www.skuodokc.lt](http://www.skuodokc.lt/lt) bei raštu informuojami suinteresuoti asmenys Lietuvos Respublikos civilinio kodekso ir Lietuvos Respublikos biudžetinių įstaigų įstatymo nustatyta tvarka.

32. Centro veiklos ataskaita yra vieša, kiekvieno fizinio ar juridinio asmens pareikalavimu Centras turi sudaryti jam sąlygas Centro buveinėje susipažinti su šia ataskaita.

33. Kita teisės aktų nustatyta privaloma informacija skelbiama Centro interneto svetainėje. Už informacijos teisingumą atsako Centro direktorius.

**VII. BAIGIAMOSIOS NUOSTATOS**

34. Centras pertvarkomas, reorganizuojamas ir likviduojamas Lietuvos Respublikos civilinio kodekso, Lietuvos Respublikos biudžetinių įstaigų įstatymo nustatyta tvarka. Apie sprendimą dėl Centro steigimo, pertvarkymo ar likvidavimo ne vėliau kaip per 10 darbo dienų nuo sprendimo priėmimo informuojama Kultūros ministerija.

35. Jeigu šie nuostatai nereguliuoja atsiradusių santykių ar šiuose nuostatuose nustatytas teisinis reguliavimas neatitinka įstatymų, privaloma vadovautis įstatymų nuostatomis.

36. Centro nuostatai keičiami, pildomi ar pripažįstami netekusiais galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_

Gintas Andriekus, tel. 8 686 58 675