PATVIRTINTA

Skuodo rajono savivaldybės tarybos

2012 m. spalio 25 d. sprendimu Nr. T9-240

**(Skuodo rajono savivaldybės tarybos**

**2024 m. gegužės 21 d. sprendimo Nr. T10-120**

**redakcija)**

**SKUODO MUZIEJAUS NUOSTATAI**

**I. BENDROJI DALIS**

1. Skuodo muziejaus (toliau – Muziejus) nuostatai reglamentuoja Muziejaus veiklos tikslus, uždavinius, funkcijas, veiklos sritis, taip pat Muziejaus teises ir pareigas, vadovo kompetenciją, skyrimo ir atleidimo tvarką, šaltinį, kuriame skelbiami vieši pranešimai, nuostatų keitimo tvarką.

2. Muziejus yra juridinis asmuo, kurio svarbiausia veikla yra kaupti, saugoti, konservuoti, restauruoti, tirti ir populiarinti materialaus ir nematerialaus kultūros, istorijos, gamtos ir technikos paveldo vertybes, siekiant suteikti visuomenei pažinimo, ugdymo, studijų, kūrybiškumo sklaidos ir kokybiško laisvalaikio galimybes.

3. Muziejus yra biudžetinė įstaiga.

4. Muziejaus savininkas yra Skuodo rajono savivaldybė (toliau – Savivaldybė), o savininko teises ir pareigas įgyvendinanti institucija – Savivaldybės meras (toliau – Savininkas), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui). Savininko kompetencija tokia pati, kaip nustatyta Lietuvos Respublikos biudžetinių įstaigų įstatyme ir Lietuvos Respublikos muziejų įstatyme.

5. Muziejaus veikla grindžiama Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, mero potvarkiais, šiais nuostatais.

6. Muziejaus veiklos laikotarpis neribotas. Muziejaus finansiniai metai sutampa su kalendoriniais metais.

7. Muziejaus rinkiniai yra nedalomi ir sudaro Lietuvos Respublikos nacionalinę vertybių dalį.

8. Muziejus yra ribotos civilinės atsakomybės viešasis juridinis asmuo, išlaikomas iš Savivaldybės biudžeto asignavimų, turintis Savivaldybės muziejaus statusą, antspaudą, einamąsias sąskaitas bankuose.

9. Muziejus yra paramos gavėjas.

**II. MUZIEJAUS VEIKLOS SRITYS IR RŪŠYS, TIKSLAI IR FUNKCIJOS**

10. Muziejaus veiklos pagrindinis tikslas – kaupti, saugoti, tyrinėti, konservuoti, restauruoti ir pristatyti visuomenei Savivaldybės kultūrą atspindinčius ir vietos bendruomenei reikšmingus muziejinių vertybių rinkinius.

11. Muziejaus funkcijos:

11.1. teikia muziejų lankymo ir muziejinės edukacijos viešąsias paslaugas;

11.2. kaupia ir saugo Savivaldybės ir (ar) regiono kultūrą atspindinčias ir vietos bendruomenei reikšmingas muziejines vertybes;

11.3. organizuoja ir tvarko sukauptų muziejinių vertybių apskaitą;

11.4. vykdo sukauptų muziejinių vertybių konservavimą ir restauravimą Kilnojamųjų kultūros vertybių apsaugos įstatymo nustatyta tvarka;

11.5. vykdo sukauptų muziejinių vertybių skaitmeninimą;

11.6. vykdo muziejinės komunikacijos veiklas;

11.7. įgyvendina muziejinės edukacijos veiklas, sudarančias sąlygas formaliajam ir neformaliajam švietimui;

11.8. įgyvendina asmenims su negalia skirtas veiklas ir prie visuomenės psichosocialinės ir dvasinės gerovės kūrimo prisidedančias veiklas;

11.9. savarankiškai ar bendradarbiaudami su mokslo ir studijų institucijomis,mokslinių tyrimų įstaigomis ar mokslininkais vykdo muziejaus rinkinių mokslinius ir kitus tyrimus;

11.10. įgyvendina nacionalinius, tarptautinius, Europos Sąjungos struktūrinių fondų ir kitų bendradarbiavimo programų finansavimo projektus muziejų plėtros, kultūros, turizmo, visuomenės psichosocialinės ir dvasinės gerovės srityse;

11.11. dalyvauja Europos ir pasaulio muziejų tarptautinių tinklų veikloje, vykdo bendras veiklas su kitomis nacionalinėmis ir tarptautinėmis organizacijomis, veikiančiomis muziejų srityje;

11.12. rengia metinius veiklos planus ir teikia juos tvirtinti įstaigos savininko teises ir pareigas įgyvendinančiai institucijai, jeigu jų vadovams įstaigos savininko teises ir pareigas įgyvendinančios institucijos nėra pavesta tvirtinti savo vadovaujamos įstaigos metinių veiklos planų;

11.13. rengia metines veiklos ataskaitas ir teikia jas įstaigos savininko teises ir pareigas įgyvendinančiai institucijai;

11.14. kultūros ministro nustatyta tvarka teikia statistinius duomenis apie muziejaus veiklą Kultūros ministerijai;

11.15. užtikrina Muziejaus darbuotojų kvalifikacijos tobulinimą;

11.16. atlieka kitas teisės aktuose ir Muziejaus nuostatuose nustatytas funkcijas.

**III. VADOVO KOMPETENCIJA, SKYRIMO IR ATLEIDIMO TVARKA**

12. Muziejui vadovauja direktorius, kuris konkurso būdu skiriamas į pareigas penkerių metų kadencijai ir iš jų atleidžiamas Lietuvos Respublikos teisės aktų nustatyta tvarka, išskyrus atvejus, kai Muziejaus direktorius be konkurso skiriamas antrajai penkerių metų kadencijai.

13. Pasibaigus savivaldybės Muziejaus direktoriaus penkerių metų kadencijai, mero sprendimu jis gali būti skiriamas be konkurso antrajai penkerių metų kadencijai, jeigu jo eitos penkerių metų kadencijos kiekvienų metų veikla buvo įvertinta kaip atitinkanti lūkesčius arba viršijanti lūkesčius.

14. Sprendimas dėl Muziejaus direktoriaus skyrimo be konkurso antrajai penkerių metų kadencijai turi būti priimtas likus ne mažiau kaip 2 mėnesiams iki šio vadovo kadencijos pabaigos. Muziejaus direktoriaus kadencijų skaičius neribojamas.

15. Kvalifikacinius reikalavimus Muziejaus direktoriui nustato kultūros ministras, direktoriaus teises ir pareigas nustato šie nuostatai ir pareigybės aprašymas. Direktorius, taip pat pretenduojantys šias pareigas eiti asmenys turi būti nepriekaištingos reputacijos, kaip ji nustatyta Lietuvos Respublikos muziejų įstatyme.

16. Sprendimą dėl leidimo Muziejaus direktoriui dirbti kitą darbą ir už darbą gauti atlyginimą prima Savivaldybės meras.

17. Muziejaus direktorius:

17.1. organizuoja Muziejaus darbą, kad būtų įgyvendinami Muziejaus tikslai ir atliekamos nustatytos funkcijos;

17.2. užtikrina, kad būtų laikomasi Lietuvos Respublikos įstatymų ir nuostatų;

17.3. Lietuvos Respublikos teisės aktų nustatyta tvarka priima ir atleidžia Muziejaus darbuotojus; nustato jų darbo užmokestį, skatina ar skiria drausmines nuobaudas Lietuvos Respublikos darbo kodekso bei kitų Lietuvos Respublikos teisės aktų nustatyta tvarka;

17.4. nustato Muziejaus pareigybių sąrašą ir organizacinę struktūrą;

17.5. organizuoja Muziejaus buhalterinę apskaitą pagal Lietuvos Respublikos buhalterinės apskaitos įstatymą; užtikrina, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

17.6. užtikrina racionalų ir taupų lėšų bei turto naudojimą, veiksmingą Muziejaus vidaus kontrolės sistemos sukūrimą, jos veikimą ir tobulinimą;

17.7. tvirtina Muziejaus:

17.7.1. metinį veiklos planą;

17.7.2. darbo tvarkos taisykles, apibrėžiančias darbo tvarką darbovietėje;

17.7.3. darbuotojų pareigybių aprašymus;

17.7.4. ekspozicijų bei parodų teminę struktūrą ir parengtus publikuoti leidinius;

17.8. rūpinasi Muziejaus rinkinių kaupimu ir formavimu, organizuoja Muziejaus rinkinių saugojimą ir apskaitą Lietuvos Respublikos teisės aktų nustatyta tvarka;

17.9. valdo ir naudoja Lietuvos Respublikos įstatymų nustatyta tvarka Muziejui perduotą ir Muziejaus įgytą turtą, užtikrina jo efektyvų panaudojimą ir apsaugą bei teikia pasiūlymus dėl Muziejaus ilgalaikio materialiojo turto panaudojimo;

17.10. teikia metinę ataskaitą Savivaldybės tarybai;

17.11. užtikrina Muziejaus darbuotojų saugą ir sveikatą;

17.12. užtikrina kitų pavestų užduočių ir funkcijų vykdymą;

17.13. pagal suteiktus įgaliojimus atstovauja Muziejui, pasirašo sutartis, leidžia įsakymus, kitus dokumentus;

17.14. atlieka kitas Muziejaus direktoriaus pareigybės aprašyme nustatytas funkcijas.

**IV. MUZIEJAUS TARYBA**

18. Muziejuje veikia kolegiali, patariamojo balso teisę turinti Muziejaus taryba.

19. Muziejaus taryba:

19.1. svarsto strateginius ir (ar) metinius Muziejaus veiklos planus ir ataskaitas;

19.2. teikia pasiūlymus Muziejaus vadovui dėl Muziejaus veiklai reikšmingų projektų ir jų finansavimo galimybių;

19.3. svarsto kitus su Muziejaus veikla susijusius klausimus.

20 Muziejaus tarybos sudėtį tvirtina Muziejaus vadovas.

21. Muziejaus tarybai vadovauja tarybos narys, kuris nėra Muziejaus vadovas.

22. Ne mažiau kaip trečdalis Muziejaus tarybos narių turi būti Muziejuje nedirbantys ekspertai. Į Muziejaus tarybos sudėtį įtraukiamas Savivaldybės tarybos ar mero deleguotas atstovas.

23. Muziejaus tarybos posėdžiai vyksta ne rečiau kaip kartą per metus.

**V. MUZIEJAUS TEISĖS IR PAREIGOS**

24. Muziejus turi teisę:

24.1. turėti savo emblemą;

24.2. pirkti ar kitokiais būdais įsigyti savo veiklai reikalingą turtą, naudoti, valdyti, disponuoti juo įstatymų nustatyta tvarka;

24.3. gauti lėšų ar kitokio turto iš įvairių nevalstybinių organizacijų, fondų, asmenų;

24.4. teikti atlygintinas paslaugas, kurių sąrašą ir kainas tvirtina Savivaldybės taryba;

24.5. teisės aktų nustatyta tvarka sudaryti sutartis ir prisiimti įsipareigojimus;

24.6. turėti ir kitokias šiais nuostatais numatytas civilines teises bei pareigas, jei jos neprieštarauja Lietuvos Respublikos įstatymams.

25. Muziejus privalo:

25.1. rengti įstaigos veiklos programas, atitinkančias nuostatuose numatytus tikslus ir uždavinius;

25.2. naudoti lėšas nuostatuose numatytiems tikslams ir uždaviniams įgyvendinti;

25.3 vykdyti buhalterinę apskaitą, teikti finansinę-buhalterinę ir statistinę informaciją valstybės institucijoms ir mokėti mokesčius įstatymų nustatyta tvarka;

25.4. užtikrinti Muziejaus darbuotojams saugias darbo sąlygas;

25.5. teikti Savivaldybės tarybai ir kitoms teisės aktuose numatytoms institucijoms savo veiklos ir finansines ataskaitas bei garantuoti šių ataskaitų teisingumą;

25.6. viešus pranešimus skelbti Skuodo rajono savivaldybės ir Muziejaus interneto svetainėse.

26. Muziejus gali turėti kitas įstatymuose ir kituose teisės aktuose numatytas teises ir pareigas.

27. Muziejaus rinkiniai, atsižvelgiant į muziejinių vertybių išliekamąją vertę, skirstomi į:

27.1. pagrindinį rinkinį;

27.2. pagalbinį rinkinį.

28. Pagrindiniame rinkinyje yra išskirtas specialios apskaitos ir apsaugos rinkinys. Iš pagrindinio rinkinio neprofilinių, dubletinių ir pagalbinio rinkinio vertybių Muziejuje gali būti sudarytas mainų rinkinys.

29. Muziejaus rinkiniai kaupiami šiomis pagrindinėmis kryptimis: archeologija, istorija, etnografija, architektūra, numizmatika, tautodailė, gamta.

30. Visi į muziejaus nuolatinę apskaitą įtraukti ir į inventorines knygas įrašytos vertybės yra žymimi muziejaus santrumpa SM, pirminės apskaitos ir inventorinių knygų šifrais ir numeriais.

31. Muziejaus pagrindinis rinkinys ir jo šifrai:

31.1. archeologijos – A;

31.2. istorijos – I;

31.3. etnografijos – E;

31.4. architektūros – Ar;

31.5. numizmatikos – N;

31.6. tautodailės – T;

31.7. gamtos – G.

32. Pagalbinį rinkinį (šifras – P) sudaro muziejinės vertybės, neturinčios išliekamosios vertės, taip pat objektai, kurie naudojami parodoms ir ekspozicijoms apipavidalinti, informacijos, mokymo, demonstravimo ir panašiems tikslams.

33. Muziejinių vertybių priskyrimo pagrindiniam, pagalbiniam ir mainų rinkiniams, jų apskaitos, saugojimo, restauravimo ir naudojimo tvarką bei saugojimo sąlygas nustato Kultūros ministropatvirtinti muziejų rinkinių valdymo ir tvarkymo nuostatai.

34. Muziejų rinkiniuose saugomos muziejinės vertybės ankstesniems savininkams negrąžinamos, išskyrus atvejus, kai jos į muziejų rinkinius yra patekusios neteisėtai po 1990 m. kovo 11 d., taip pat jeigu Lietuvos Respublikos tarptautinėse sutartyse numatyta kitaip.

35. Muziejuje esančių muziejinių vertybių apskaitą ir apsaugą tikrinti turi teisę Savivaldybės taryba, Kultūros ministerija ir kitos įstatymų įgaliotos kontrolės institucijos.

36. Konservuoti ir restauruoti muziejines vertybes turi teisę atestuoti restauratoriai, taip pat atestuotų restauratorių vadovaujami asmenys.

**VI. MUZIEJAUS LĖŠŲ ŠALTINIAI IR JŲ NAUDOJIMO TVARKA. FINANSINĖS VEIKLOS KONTROLĖ**

37. Muziejaus turtą sudaro Muziejaus apskaitoje esančios muziejinės vertybės, intelektualinio darbo rezultatai, ilgalaikis ir trumpalaikis materialus turtas, finansiniai ištekliai, turtas, gautas kaip labdara ar parama, kitas su įstaigos veikla susijęs, teisėtai įgytas turtas.

38. Muziejus patikėjimo teise valdo, naudoja ir disponuoja perduotu turtu.

39. Muziejaus direktorius gali parduoti, perduoti, perleisti, išnuomoti, įkeisti ilgalaikį turtą, taip pat laiduoti ir garantuoti juo kitų subjektų prievolių vykdymą tik Savivaldybės tarybai leidus.

40. Muziejus yra finansuojamas iš Savivaldybės biudžeto.

41. Muziejaus lėšų šaltiniai:

41.1. Savivaldybės biudžeto lėšos, įskaitant pajamas iš Muziejaus teikiamų paslaugų, prekių, biologinio turto pardavimo, patalpų ir kito turto nuomos;

41.2. tarptautinių ir užsienio fondų bei organizacijų skiriamos lėšos;

41.3 lėšos, gautos kaip parama pagal Lietuvos Respublikos labdaros ir paramos įstatymą;

41.4. kitos teisėtai įgytos lėšos.

42. Muziejaus lėšos naudojamos teisės aktų nustatyta tvarka Muziejaus funkcijoms vykdyti.

**VII. PRANEŠIMŲ IR SKELBIMŲ PASKELBIMO TVARKA**

43. Lietuvos Respublikos teisės aktų nustatyta tvarka ir terminais pranešimai apie Muziejaus likvidavimą, reorganizavimą skelbiami viešai Muziejaus interneto svetainėje [www.skuodomuziejus.lt](http://www.skuodomuziejus.lt) bei raštu informuojami suinteresuoti asmenys Lietuvos Respublikos civilinio kodekso ir Lietuvos Respublikos biudžetinių įstaigų įstatymo nustatyta tvarka.

44. Muziejaus veiklos ataskaita yra vieša, kiekvieno fizinio ar juridinio asmens pareikalavimu Muziejus turi sudaryti jam sąlygas Muziejaus buveinėje susipažinti su šia ataskaita.

45. Kita teisės aktų nustatyta privaloma informacija skelbiama Muziejaus interneto svetainėje [www.skuodomuziejus.lt](http://www.skuodomuziejus.lt). Už informacijos teisingumą atsako Muziejaus direktorius.

**VIII. BAIGIAMOSIOS NUOSTATOS**

46. Muziejaus finansinės veiklos ir išorės finansinį auditą atlieka Savivaldybės kontrolės ir audito tarnyba.

47. Muziejus gali būti reorganizuotas, pertvarkytas arba likviduotas teisės aktų nustatyta tvarka Savivaldybės tarybos sprendimu.

48. Muziejaus nuostatų keitimą inicijuoja Muziejaus direktorius, Savivaldybės taryba. Muziejaus nuostatus keičia Savivaldybės taryba.

49. Priėmus sprendimą pakeisti nuostatus, surašomas visas pakeistų nuostatų tekstas ir po juo pasirašo Savivaldybės tarybos įgaliotas asmuo.

50. Nuostatų pakeitimai įsigalioja nuo jo įregistravimo Juridinių asmenų registre teisės aktų nustatyta tvarka.

51. Pasikeitus teisės aktams, reglamentuojantiems šiuose nuostatuose išdėstytus klausimus, prieštaravimai sprendžiami taikant teisės aktų nuostatas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_